**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2020. szeptember25-i rendkívüli, nyilvános testületi üléséről***

|  |  |
| --- | --- |
| 61/2020. (IX.25.) határozat | Orvosi rendelő külső felújítása műszaki ellenőrének kiválasztása |
| 62/2020. (IX.25.) határozat | Orvosi rendelő külső felújítása projektmenedzser kiválasztása |
| 63/2020. (IX.25.) határozat | Orvosi rendelő külső felújítása kivitelező kiválasztása |
| 64/2020. (IX.25.) határozat | Buszmegállók felújítása VP- pályázat előlegkérelmének hiánypótlása |

*A jegyzőkönyv 122-128. közötti számozott oldalt tartalmaz*

**J E G Y Z Ő K Ö N Y V**

Készült: 2020. szeptember 25-én Kerecsend Község Önkormányzata Képviselő-testületének rendkívüli, nyilvános testületi ülésén a Közösségi Házban (Kerecsend, Fő u. 55.)

***Jelen vannak:***

Sári László polgármester

Kiss Sándor címzetes főjegyző

Forgácsné Román Rita alpolgármester

Suha József alpolgármester

 Prokaj Milán képviselő

Békési Gyula képviselő

 Nagy Ferenc képviselő

 Békési Eszter jegyzőkönyvvezető

***Igazoltan van távol:***

 Burai József képviselő

**Sári László polgármester**

Tisztelettel köszöntök minden testületi tagot a mai rendkívüli testületi ülésünkön. Megállapítom, hogy határozatképesek vagyunk. Három napirendi pont tárgyalását tűztük ki célul. Szavazzunk a napirendről, aki ez így elfogadja, kérem tegye föl a kezét!

*A testület egyhangúlag elfogadta a kiküldött napirendet*

***NAPIREND***

1. Az orvosi rendelő külső felújítása ügyében projektmenedzsment, műszaki ellenőr és kivitelező kiválasztása a beérkezett árajánlatok alapján

előadó: Sári László polgármester

1. A buszvárók felújítása projekt keretében támogatási előleg ügye

előadó: Kiss Sándor címzetes főjegyző

1. Konténer vásárlás lehetőségei

előadó: Sári László polgármester

1. **Napirendi pont**

**Sári László polgármester**

Most kaptuk kézhez a beérkezett árajánlatok összegzését. Jegyző úr, szóbeli kiegészítést szeretnél-e tenni?

*Az orvosi rendelő külső felújításával kapcsolatos projektmenedzseri, műszaki ellenőri és kivitelezői feladatokra benyújtott ajánlatok összegzését minden képviselő megkapta. Az összegzés a jegyzőkönyvhöz mellékelve.*

**Kiss Sándor címzetes főjegyző**

Azt tudja mindenki, hogy megnyertük az orvosi rendelő külső felújítására is a támogatást, ami abból a szempontból szerencsés, hogy a belső felújítással most már ott tartunk, hogy időszerű lenne az ablakok cseréje, sőt a védőnői rendelőben már túl is vagyunk rajta, hiszen kifestettek, úgy hogy nagyon jó, hogy ez megvan. Azért sürgető a döntés ebben a dologban hogy tovább tudjunk vele haladni, a külső és belső összefüggő munkálatokat, mint ajtó- és ablakcsere, lehessen intézni minél előbb. Ezért kértük ezt a nagyon korai döntést ebben az ügyben, azt gondolom az a szerencsés, ha azok viszik tovább ezt a projektet, akik a belső felújítást is eddig csinálták.

**Sári László polgármester**

Kérdés, észrevétel van-e?

**Prokaj Milán képviselő**

A projektmenedzsmentnél a Fény és Kristály Kft-t, azt ismerjük?

**Kiss Sándor címzetes főjegyző**

Igen ismerjük, a belső felújítást is ők csinálják. Beleznay Ágnesnek hívják a cég képviselőjét. Együtt is működnek Veres Tündével, abszolút képben vannak a projekttel kapcsolatban. Eddig teljesen korrektnek mutatkoztak minden tekintetben.

**Sári László polgármester**

Van-e még kérdés? Akkor szavazzunk. Külön tenném fel szavazásra a javaslatokat. A műszaki ellenőr kiválasztására a Kontroll Builder Kft. adta a legolcsóbb árajánlatot. Aki ezzel egyet ért, kérem tegye fel a kezét.

*A Képviselő-testület a javaslattal egyetértve az alábbi határozatot fogadta el egyhangúan, 6 igen szavazattal:*

**61/2020. (IX.25.) határozat**

Kerecsend Község Önkormányzatának Képviselő-testülete megtárgyalta az MFP-HOR/2020 kódszámú pályázaton Kerecsend Község Önkormányzata által elnyert „Kerecsendi orvosi rendelő külső felújítása, akadálymentesítése és energetikai korszerűsítése" című projekt „**műszaki ellenőri szolgáltatás**”feladatra benyújtott árajánlatokat és úgy határozott, hogy a legkedvezőbb ajánlatot adó **Kontroll Builder Kft**-t bízza meg a feladat ellátásával bruttó **298.450 Ft megbízási díj**ért.

A Képviselő-testület megbízza Sári László polgármestert, hogy a feladatra szóló szerződést a nyertes ajánlattevővel aláírja.

Felelős: Sári László polgármester

Határidő: 2020.10.05.

**Sári László polgármester**

A projektmenedzsmentre a Fény és Kristály Kft. adta a legkedvezőbb ajánlatot. Aki egyet ért azzal, hogy őket bízzuk meg ennek a feladatnak az ellátásával, az kérem tegye fel a kezét.

*A Képviselő-testület a javaslattal egyetértve az alábbi határozatot fogadta el egyhangúan, 6 igen szavazattal:*

**62/2020. (IX.25.) határozat**

Kerecsend Község Önkormányzatának Képviselő-testülete megtárgyalta az MFP-HOR/2020 kódszámú pályázaton Kerecsend Község Önkormányzata által elnyert „Kerecsendi orvosi rendelő külső felújítása, akadálymentesítése és energetikai korszerűsítése" című projekt „**projektmenedzsment”**feladatra benyújtott árajánlatokat és úgy határozott, hogy a legkedvezőbb ajánlatot adó **Fény és Kristály Kft**-t bízza meg a feladat ellátásával bruttó **750.000 Ft megbízási díj**ért.

A Képviselő-testület megbízza Sári László polgármestert, hogy a feladatra szóló szerződést a nyertes ajánlattevővel aláírja.

Felelős: Sári László polgármester

Határidő: 2020.10.05.

**Sári László polgármester**

A kivitelezési feladatok ellátására a KVCS Geo Kft. adta a legolcsóbb ajánlatot. Ki az, aki egyet ért, hogy ők végezzék el ezt a munkát?

*A Képviselő-testület a javaslattal egyetértve az alábbi határozatot fogadta el egyhangúan, 6 igen szavazattal:*

**63/2020. (IX.25.) határozat**

Kerecsend Község Önkormányzatának Képviselő-testülete megtárgyalta az MFP-HOR/2020 kódszámú pályázaton Kerecsend Község Önkormányzata által elnyert „Kerecsendi orvosi rendelő külső felújítása, akadálymentesítése és energetikai korszerűsítése" című projekt „***teljeskörű kivitelezési feladatok ellátása”*** feladatra benyújtott árajánlatokat és úgy határozott, hogy a legkedvezőbb ajánlatot adó **KVCS Geo Kft**-t bízza meg a feladat ellátásával bruttó **28.053.995 Ft vállalkozói díj**ért.

A Képviselő-testület megbízza Sári László polgármestert, hogy a feladatra szóló szerződést a nyertes ajánlattevővel aláírja.

Felelős: Sári László polgármester

Határidő: 2020.10.05.

1. **Napirendi pont**

**Sári László polgármester**

Említettem tegnap a faluközponttal kapcsolatos tapasztalatokat. Most legalább is jó időben be tudunk kapcsolódni ennek a vidékfejlesztési projektnek *(autóbusz váró peronok felújítása)* az egyenesbe tételébe. Bizonyos mérföldköveket be lehetett volna hamarabb tervezni, de most kimondom az Eger Vidék Kincsei most nem áll a helyzet magaslatán, ezért is kell ma tárgyalni nagyon fontos dolgokról.

**Kiss Sándor címzetes főjegyző**

Hiánypótlási felhívás érkezett a projekttel kapcsolatos előleg kérelmünk ügyében. Szeptember 8-án az Eger Vidék Kincsei menedzsment javaslatára olyan határozati javaslatot hoztunk be a testület elé, amely úgy szólt, hogy Kerecsend Község Önkormányzatának képviselő-testülete úgy döntött, hogy **„A LEADER közösségi terek funkcionális kialakítása, fejlesztése”** című kiírásra benyújtott támogatási kérelmében szereplő projekt megvalósítása érdekében a támogatói okiratban szereplő 5.576.598 Ft. előleg felvételének lehetőségével élni kíván.”

Azt gondolom ez így rendben is lett volna. Azonban a Kincstártól hiánypótlási felhívást kaptunk, amely kifogásolta azt, hogy ebben az előleg lehívással foglalkozó határozatban nem szerepel a projekt címe, a megvalósítási helyek és ennek helyrajzi számai, a felhívás száma, projekt összköltsége, elszámolható önköltsége, az önkormányzati önerő, az igényelt támogatás összege és az a nyilatkozat, hogy az önkormányzati önerő összegét a költségvetésben a képviselő testület elkülöníti. Tehát ezekkel az adatokkal kiegészítettem a szeptember 8-án elfogadott határozatot, hogy megfeleljünk a Kincstár elvárásainak. Kérem szépen ezt a határozati javaslatot elfogadni.

**Sári László polgármester**

Köszönöm szépen! Van-e kérdés vagy észrevétel a hallottakkal kapcsolatban?
Akkor kérem szépen szavazzunk! Aki az előterjesztést elfogadja, kérem tegye fel a kezét, hogy ilyen módon módosítva legyen a határozat.

*A Képviselő-testület a javaslattal egyetértve az alábbi határozatot fogadta el egyhangúan, 6 igen szavazattal:*

**64/2020. (IX.25.) határozata**

Kerecsend Község Önkormányzatának Képviselő-testülete 57/2020. (IX.8.) határozatát az alábbiak szerint kiegészíti:

Kerecsend Község Önkormányzatának Képviselő-testülete úgy döntött, hogy a LEADER- Közösségi terek funkcionális kialakítása, fejlesztése című kiírásra benyújtott támogatási kérelmében szereplő 1961858763 azonosítójú projekt megvalósításának érdekében a Támogatói okiratban szereplő 5.576.598 forint előleg felvételének lehetőségével élni kíván.

Projekt címe: Kerecsendi buszváró építmények fejlesztése

Megvalósítási helyek címe: 3396 Kerecsend belterület

Megvalósítási helyek hrsz: 64/6; 64/8; 64/11

Felhívás száma: VP6-19.2.1-26-2.-17

Projekt összes költsége: 13 121 416 Ft

Projekt elszámolható költsége: 13 121 413 Ft

Önkormányzati önerő: 1 968 219 Ft

Igényelt támogatás összege: 11 153 197 Ft

A Képviselő-testület az önkormányzati önerő összegét a költségvetésben elkülöníti.

Felelős: Sári László polgármester

Határidő: azonnal

1. **Napirendi pont**

**Sári László polgármester**

A konténer vásárlással kapcsolatban, úgy gondolom jobban szét kellene nézni a piacon, felmérni, hogy mégis mekkora területű konténer lenne szükséges nekünk. Az ajánlatok alapján jól kirajzolódik, hogy ez egy közel 1 millió forintos történet. Jó dolog, mert szállíthatjuk, ahova tudjuk csak az a kérdés, hogy nem lehetne-e valami más, olcsóbb megoldást találni ennél. Jön a rossz idő, meg azért nagyon sok időnk nincs, én úgy gondolom ebben az ügyben 1-2 hetes nyomozást hadd kérjek már. Közben jöttek információk, és tudom azt hogy Juhász Feriék vettek használt konténert. Abban van, lakó -, iroda - ,műhely -, hajó konténer, tehát több féle van. Ő a sajátjait használja, de aki még ebbe beszáll, annak el van téve, le van rakva, szerintem érdemes lenne ott is használt konténer ajánlatot kérni. Van még egy másik cég, aki az építkezésekre vitt konténereket vissza szokta vásárolni, szerintem érdemes lenne ajánlatot kérni. Nekünk egy ilyen tökéletesen megfelelne, nem is biztos, hogy a legnagyobb mérettel kellene számolnunk. Úgy gondolom, ennél olcsóbb megoldást is tudunk találni, ha ez így elfogadjátok.

**Suha József alpolgármester**

Nekem az a javaslatom, ha rendelünk konténert, legyen olyan, amit össze lehet szerelni. Olyan méretben lehet rendelni, amilyenben szeretnénk, és adott esetben 1 héten belül meg is hozzák, és akár 2 órán belül össze is szerelik. Bármikor szét lehet szedni és bárhova át lehet vinni. Az ilyen típusúba is minden belefér, amit gondolunk, zárható is, villany is bevezethető, és gazdaságosabban is kijönne, mint ez a közel 1 millió forintos konténer.

**Sári László polgármester**

Számolnunk kell a fuvarköltséggel is, az egyik ajánlat ezt külön ki is emeli. Ezt láttuk is, ez a konténer jól néz ki. Ezeket kérem nézzük át és gondolkodjunk még.

**Suha József alpolgármester**

Elég sürgős volna, mert ha bejön a rossz idő, hova tevődik a sok szerszám és a munkagépek is?!

**Nagy Ferenc képviselő**

Rácz Józsefnél rengeteg konténert láttunk külön rakva, amit nem használnak semmire. Esetleg fel lehetne venni vele a kapcsolatot és tőle ajánlatot kérni vagy megvenni.

**Sári László polgármester**

Biztos, hogy az ő konténerei? Úgy gondolom Lepres Csabának engedte meg, hogy tárolja ott a konténereit.

**Prokaj Milán képviselő**

Igen, Csabának a konténerei azok, át szeretné hozatni.

**Sári László polgármester**

Én megkérdeztem a Csabát, megvannak azoknak a konténereknek az árai is fuvarral együtt, de most találtunk egy jobbat, ami eredményezte ezt a 630 ezer forintot áfával együtt. Nem tudom megéri-e kockáztatni, szerintem nézzük körül.

**Forgácsné Román Rita alpolgármester**

Feltétlenül szükséges, hogy konténer legyen? Vannak most már jó kialakítású mobilgarázsok is.

**Sári László polgármester**

Hány m2-esre van szükségünk?

**Nagy Ferenc képviselő**

Körülbelül olyan 6x3 méteres.

**Forgácsné Román Rita alpolgármester**

Igényfelmérést lehetne készíteni. Úgy gondolom, hogy egy konténer önmagában nem túl szép, viszont, ha egy mobilgarázs akár el is kerülne, és már nem szerszámok lennének benne, hanem mondjuk egy autónak, mondjuk polgárőr autónak lenne tároló helye, az szép lenne, mert egy konténer erre nem alkalmas. Nyilván itt a rá fordítható összeg lesz a mérvadó és az eszközöket minél hamarabb fedél alá kell tenni az időjárás miatt, de gondolkodjunk ilyenben is. Én is keresek ilyen lehetőséget.

**Nagy Ferenc képviselő**

Ez jó lehet, mert jól néz ki, van színvonala. Akár az iskola körül, akár a faluközpont környékén is. Forgalmas helyeken, és ott mutatna is, ne legyen sérült.

**Forgácsné Román Rita alpolgármester**

Mindjárt megnézem, hogy az a mobilgarázst, amit a pályázatban szerettünk volna, az hány m2. Arra határozottan emlékszem, hogy áfával együtt 512.000 Ft.

**Nagy Ferenc képviselő**

Ehhez nem kell daru, önköltség, kihozzák és összeszerelik.

**Forgácsné Román Rita alpolgármester**

Sőt, bárhová felállítható. A konténerrel mit csinálunk, ha nem lesz funkciója?

**Nagy Ferenc képviselő**

Van mobil garázs is és fedett garázs is, különböző méretben.

**Sári László polgármester**

Most a traktorok fölött van fedél?

**Nagy Ferenc képviselő**

 Most nincs, de ide be tudnánk állni.

**Sári László polgármester**

De akkor viszont nem elég 20 m2.

**Forgácsné Román Rita alpolgármester**

Az említett garázs, külön bejárati ajtóval, tetővel ellátott, csak az a hátránya, hogy valamilyen aljzat szükséges.

**Nagy Ferenc képviselő**

Amit most csináltunk, az teljesen betonos terület, arra rá is tudnánk tenni.

**Suha József alpolgármester**

Azért szükséges a beton, hogy teljesen rögzíteni tudják az alját.

**Sári László polgármester**

Hány m2 ez a mobilgarázs?

**Nagy Ferenc képviselő**

Egyik oldalra beférne a két traktorunk, a másik oldalra pedig a biciklik és minden más szerszám, eszközök, gépek.

**Forgácsné Román Rita alpolgármester**

A mobilgarázs 5x5 méter alapterületű, billenő kocsi beállóval, külön nyíló ajtóval, 2 oldalra lejtő sátortetős, lemezborítással, színes trapézlemezből, összesen 512 .000 Ft.

**Sári László polgármester**

Nyomozzunk, vagy ne?

**Békési Gyula képviselő**

Nézzünk utána.

**Forgácsné Román Rita alpolgármester**

Mindenképpen szerintem. Ugye 6.-án lesz a következő testületi ülés – mondjuk ez már rövid idő ennyi mindent intézni – de legalább egy támpont és tudunk határozni, hogy mit találtunk addig, kinél milyen árajánlatok jelennek meg és akkor eldöntjük.

**Békési Gyula képviselő**

Mennyi a szállítási idő?

**Forgácsné Román Rita alpolgármester**

Én beszélek vele, aki nekünk ezt az árajánlatot adta, megkérdezem, hogy ha lenne ilyen igényünk, akkor a szállítási idő mennyi. Jó?

**Sári László polgármester**

Jó, rendben.

**Forgácsné Román Rita alpolgármester**

Még nem tudjuk, hogy nyertes-e a pályázat, így még nem tudtunk volna érdemben erről beszélni.

**Sári László polgármester**

Köszönöm a mai munkát. Az ülést bezárom.

kmf.

 Sári László Kiss Sándor

 polgármester címzetes főjegyző